Aiviekste

Aiviekste ir upe Latvijā, pēc baseina lielākā Daugavas pieteka. Aiviekste ir 14. garākā Latvijas upe. Tradicionāli tiek uzskatīts, ka Aiviekste atdala Vidzemi no Latgales, kaut arī vēsturiski Vidzemes un Vitebskas guberņas robeža negāja precīzi pa Aiviekstes upi.

Upes garums ir 114 kilometri, baseina platība — 9160 km2, kopējais kritums 26,9 m. Iztek no Lubāna ezera, savāc galvenokārt Austrumlatvijas zemienes ūdeņus. 25% no Aiviekstes baseina platības klāj meži, 15% — purvi. Baseinā daudz slapju pļavu, lieli purvu masīvi.

Upes raksturojums 
Aiviekste iztek no Lubāna ezera ziemeļu gala, kur met plašu pusloku un tad pagriežas dienvidrietumu virzienā. Šajā posmā ir vismazākais kritums, turklāt te Aiviekste uzņem lielākās pietekas Pededzi, Balupi un Iču. Tālāk tek iztaisnota un padziļināta 83 km garumā. Meirānu kanāls pievada Lubāna ezera agrāko pieteku Malmutas un Lisiņas ūdeņus. Lejasgalā Aiviekste tek pa viegli viļņotu apvidu. Te upē ir vairākas salas, sēkļi un aptuveni 15 akmeņainas krāces. Uz vienas no šo salu grupas ir uzcelta Aiviekstes HES — viena no lielākajām mazo upju spēkstacijām Latvijā. Pēc Pļaviņu HES izbūves Aiviekstes lejasgalu appludina ūdenskrātuve.

Pietekas

Labā krasta pietekas 
 Iča, 
 Piestiņa, 
 Pededze (6. garākā upe Latvijā, garāka par pašu Aivieksti), 
 Liede, 
 Kuja, 
 Svētupe, 
 Arona, 
 Veseta.

Kreisā krasta pietekas 
 Zvidze, 
 Isliena.
 Abaine

Zivis 
Aiviekste ir ļoti bagāta ar zivīm (ālanti, plauži, zuši, līdakas, raudas, asari, ruduļi, retāk sami).

Apdzīvotās vietas 
Upes krastos atrodas Lubāna, Meirāni, Saikava, Ļaudona, Aiviekste, Krievciems, bet pie ietekas Daugavā — daļa Pļaviņu (Gostiņi).

Atsauces

Ārējās saites 
LĢIA datubāze

Rēzeknes novada upes
Madonas novada upes
Balvu novada upes
Jēkabpils novada upes
Ogres novada upes
Aizkraukles novada upes
Aiviekstes baseins
Aiviekstes pagasts
Barkavas pagasts
Bērzpils pagasts
Aiviekste
Pļaviņas
Lazdukalna pagasts
Krustpils pagasts
Variešu pagasts
Lubāna
Indrānu pagasts
Kalsnavas pagasts
Ļaudonas pagasts
Mārcienas pagasts
Mētrienas pagasts
Ošupes pagasts
Praulienas pagasts
Lauberes pagasts
Gaigalavas pagasts